Անհրաժեշտ էր Մալաթիա վերադառնալ և այնտեղից սկսել մանրակրկիտ հետաքննությունը։ Օրիորդ Լանգլեն միգուցե տեղեկություններ ունենար Մարոյի մասին այլ միսիոներների միջոցով։ Հնարավոր էր նաև, որ Մալաթիայի շվեյցարական որբանոցում իրեն էր սպասում իր քեռորդի Տիրանի պատասխանը։ Որքա՞ն ժամանակ էր պետք, որպեսզի նա ի վիճակի լիներ ձեռնարկել այդ ճանապարհորդությունը։ Քանի որ դոկտոր Բլեյկը հեռացել էր, Վարդանը չէր պատկերացնում, թե որտեղից ինքը կարող էր կեղծ փաստաթղթեր ճարել։ Գնա՞լ Կոստանդնուպոլիս։ Այնտեղ ազգականներ ու ընկերներ ուներ։ Սակայն նրա համար տհաճ էր այն միտքը, որ պետք է է՛լ ավելի հեռանար այն շրջանից, ուր կորցրել էր Մարոյի ու Թովմասի հետքը, քանի որ համակված էր անտրամաբանական մի վախով, որ այդպիսով ինքը նրանց կկորցներ առհավետ։